Lamukelwa Ngemibono Ehlukeneyo Ibandla lePeople First
Abanye bathi akusoze kwaletha inguquko ukuba khona kwebandla elePeople First kodwa abanye njalo besamukela ukuphuma mgceke kowayengumsekeli kamongameli uNkosikazi Joice Mujuru ukuthi usekhokhela leli bandla.
HARARE — Abamabandla aphikisayo kanye lozulu jikelele weZimbabwe balemibono ehlukeneyo phezu kokuphuma egcekeni kowayengumsekeli kamongameli welizwe unkosikazi Joice Mujuru ukuba usekhokhela ibandla eliphikisayo ele People First. Umkhokheli wenhlanganiso yabasakhulayo ye Youth Advocacy for Reform and Democracy ( YARD ), umnumzana Themba Mliswa uthi kuzokuba nzima ukuba amukelwe nguzulu unkosikazi Joice Mujuru, ngenxa yembali yakhe yokuba esebenze okwesikhathi eside ekubandla le Zanu PF, litshaphaza umnotho. ". Umnumzana Jeffery Moyo,intathelizindaba esebenza izimele, uthi lanxa lincomeka inyathelo elithethwe ngunkosikazi Mujuru, akaboni esemukelwa nguzulu, ngoba embona njengomunye walabo abekade bekuhulumende kamongameli Mugabe, sonke lesi sikhathi, bengamkhuzi lapho ebangela ukutshabalala komnotho welizwe kanye lakho konke okwenze impilo kazulu ibe nzima. " Wengeza uMoyo ethi bekumele ngaye wenza lokho engakaxotshwa hatshi ngoba kungasekho ngenye indlela ngoba esexotshiwe ebandleni akhulela kilo leZanu PF. " Bakhona abalemibono ehlukeneyo okubalisa omunye wengcwethi kwezombusazwe, umnumzana Mlondolozi Ndlovu ochaze inyathelo likankosikazi Mujuru njengokuhlakanipha, ukuphuma egcekeni ngalesi sikhathi lapho ibandla leZanu PF selizintshaka, kulwiwa kokuphela. " Uzulu ezamamukela uMujuru, lanxa elembali kubandla le Zanu PF okweminyaka yonke le uNdlovu ethi ngoba esazi ukuthi yena ubevele engofuna kube lenguquko elizweni kunhlangothi zonke okubalisa lakwezokhetho. ", Libhaliswe okusemthethweni ngoLwesihlanu olwedluleyo, lelibandla eliphikisayo lihamba ngegama lokuthi People First kunhlanganiso ebona ngezokuqhutshwa kokhetho olwe Zimbabwe Electoral Commission. Abebandla leli bathembise ukuba ingasoze iphele liviki bengakalethuleli kuzulu lelibandla, elibunjwa ngamalunga amanengi axotshwa ebandleni leZanu Pf bebekwa umlandu wokufuna ukuvukela umongameli Robert Mugabe kanye lokuba bebefuna ukumbulala ngazo zonke indlela okubalisa ubuthakathi. Osekumangalisa uzulu yikuba, betheswa umlandu ofanayo lalabo asebexotshwa njalo khathesi kungxabangxoza yokubanga izikhundla esebandleni leZanu PF, eselizintshaka, sekulamaxuku angapheliyo, kubangwa ubukhosi lokuthi ngubani ozakwelama uMugabe lapho esesukile esikhundleni sobukhokheli.